A4-0137/98

Päätöslauselma kalatalous- ja vesiviljelytuotteiden säilyketeollisuudesta Euroopan unionissa

Euroopan parlamentti, joka

- ottaa huomioon työjärjestyksensä 148 artiklan,

- ottaa huomioon 20. tammikuuta 1989 antamansa päätöslauselman kalajalostusteollisuudesta ((EYVL C 47, 27.2.1989, s. 176.)),

- ottaa huomioon 6. kesäkuuta 1996 antamansa lausunnon Euro-Välimeri-sopimuksesta Euroopan yhteisöjen ja niiden jäsenvaltioiden sekä Marokon kuningaskunnan välisestä assosioinnista ((EYVL C 181, 24.6.1996, s. 15.)),

- ottaa huomioon kalatalousvaliokunnan valtuuskunnan työohjelman ja sen 4. - 6. syyskuuta 1997 Galiciaan tekemän matkan tulokset,

- kuultuaan alan edustajia 21. tammikuuta 1998 pidetyssä kalatalousvaliokunnan kokouksessa,

- ottaa huomioon kalatalousvaliokunnan mietinnön (A4-0137/98),

A. ottaa huomioon, että kalatalous- ja vesiviljelytuotteiden jalostusteollisuus muodostaa yhteisen kalastuspolitiikan olennaisen pilarin ja täydentää yhteisön laivaston pyyntitoimintaa sekä tukee elintarvikkeiden hankintaa sellaisten tuotteiden osalta, joista on puutetta unionin markkinoilla ja joiden kysyntä on kasvussa,

B. ottaa huomioon, että tällä hetkellä työllisyys on yksi unionin tärkeimpiä prioriteetteja, ja kuten Luxemburgissa 20. marraskuuta 1997 pidetyssä neuvoston kokouksessa tuotiin esille, on tarpeellista kannustaa niitä aloja, jotka edistävät taloudellista toimintaa, tukevat pysyviä työpaikkoja luovien toimintojen ylläpitoa ja auttavat unionin alueiden taloudellisen ja sosiaalisen rakenteen ylläpidossa,

C. ottaa huomioon, että Euroopan unionissa kalatalous- ja vesiviljelytuotteiden säilyketeollisuus on erittäin työvoimavaltainen ala, mikä suuressa määrin johtuu siitä, että manuaaliset prosessit ovat välttämättömiä, jotta taattaisiin markkinoiden vaatima tuotteiden laatu, ja ottaa huomioon, että Euroopan unionissa tämä ala tarjoaa välittömän työpaikan noin 50 000 hengelle ja välillisen työpaikan noin 25 000 hengelle,

D. ottaa huomioon yhteisön säilyketeollisuuden kohtaamat suunnattomat vaikeudet, jotka ovat seurausta Euroopan unionin kolmansien maiden - kuten Marokon ja Turkin - kanssa äskettäin tekemistä kansainvälisistä kauppasopimuksista, jotka merkitsevät yhteisön markkinoiden avaamista näistä maista peräisin oleville suurille, yhteisön teollisuuden perinteisten tuotteiden kanssa kilpaileville säilykekiintiöille,

E. katsoo, että näiden kauppasopimusten kustannus merkitsee valtavaa lisärasitetta jo laajoja uudelleenjärjestelyjä läpikäyvälle säilyketeollisuuden alalle, sekä katsoo, että näistä sopimuksista suuresti hyötyvien muiden talouden alojen on korvattava tämä rasite,

F. katsoo, että säilyketeollisuudelle tarkoitetun asianmukaisen, riittävät tukitoimenpiteet sisältävän kehyksen puute uhkaa vakavasti sen elinkelpoisuutta, koska se ei pysty kilpailemaan kolmansista maista peräisin olevien tuotteiden kanssa, joiden lopputuotteen kustannus on huomattavasti alhaisempi kuin unionin tuotteiden, mikä johtuu unionin tasoisten teknis-terveydellisten vaatimusten puutteesta sekä näiden kolmansien maiden - joissa työntekijöiden sosiaaliturvajärjestelmää ei ole olemassa tai se on hyvin vaatimaton - teollisuuden työvoimakustannuksista,

G. katsoo, että mikäli alalla ei kiireellisesti toteuteta erityistä toimintaohjelmaa, jossa säilykkeitä pidetään herkkinä tuotteina ja johon sisällytetään alaa koskevia poliittisia, taloudellisia ja rahoitustukea käsittäviä toimenpiteitä, suuntaus siirtää teollisuustuotantoa kolmansiin maihin jatkaa kasvuaan aiheuttaen lukuisia työpaikkojen menetyksiä ja taloudelliseen, sosiaaliseen ja alueelliseen koheesioon liittyviä ongelmia Euroopassa ennen kaikkia unionin vähemmän suotuisilla alueilla, joilla on vaikea löytää vaihtoehtoista taloudellista toimintaa,

H. katsoo, että säilyketuotteissa säilyvät elintarvikkeiden ravinto-ominaisuudet (proteiinit, hiilihydraatit, rasvat ja vitamiinit) sekä hyvin merkittävässä määrin niiden perusominaisuudet, minkä johdosta ne soveltuvat elintarvikeavun varmistamiseen puute- tai hätätilanteissa,

I. ottaa huomioon, että ajanjaksolla 1989 - 1993 kalatalous- ja vesiviljelytuotesäilykkeiden kulutus kaksinkertaistui unionissa ja että kasvuodotukset ovat hyvät ja että on mahdollista kehittää tätä teollisuutta, jonka taloudellinen kannattavuus on huomattava, mikäli taataan asianmukaiset raaka-ainetoimitukset, jotka ovat peräisin yhteisön laivaston kalastustoiminnasta tai tuonnista kansainvälisiltä markkinoilta,

J. katsoo, että tämänhetkiset hyvät kasvuodotukset mahdollistavat alan kehityksen ja nykyaikaistamisen, mikä lisää tuotantokapasiteettia, luo lukuisia työpaikkoja ja vähentää tämänhetkistä riippuvuutta tuonnista,

K. katsoo, että säilykealaa koskevaa yhteisön lainsäädäntöä on paljon, se on monimutkaista ja hajanaista ja se vastaa yhteisön eri politiikkojen - jotka eivät ole aina keskenään koordinoituja - tavoitteisiin ja voi siten aiheuttaa ristiriitaisia tilanteita ja haittaa alaa koskevan johdonmukaisen säännöstön asianmukaista soveltamista,

L. katsoo, että yhteisön säilyketeollisuus käy parhaillaan läpi kallista nykyaikaistamista sopeutuakseen teknisiin, ympäristöllisiin ja terveydellisiin vaatimuksiin, joita yhteisön lainsäädännössä asetetaan korkean suojelun tason takaamiseksi kuluttajille ja kansalaisille,

M. katsoo, että rakennepolitiikka on yksi yhteisen kalastuspolitiikan pilareista ja että tulevaisuudessa sen täytyy säilyttää asemansa välttämättömänä tukena vahvan, taloudellisesti terveen ja kilpailukykyisen alan uudelleen järjestämisessä,

N. katsoo, että nykyistä tilannetta luonnehtii kolmansista maista peräisin olevien tuontisäilykkeiden tehokkaan valvontajärjestelmän puute tuotanto-olosuhteiden, raaka-aineiden laadun sekä valmistuksen teknisten ja terveyteen liittyvien prosessien noudattamisen suhteen,

O. katsoo, että sellaisten tehokkaiden keinojen puuttuminen, joilla määritellään täsmällisesti tuotujen raaka-aineiden ja kalataloustuotesäilykkeiden alkuperä, merkitsee yhteisön alalle merkittävää epäoikeudenmukaista kilpailuasemaa, kuten useissa tapauksissa on havaittu,

P. katsoo, että yhteisön tuotannon kanssa kilpaileviin tuontituotteisiin vaikuttavat voimassaolevat tullimääräykset eivät ole joissakin tapauksissa enää perusteltuja tai ne ovat menettäneet alkuperäisen merkityksensä, kun tullimyönnytyksiä on annettu maille, joiden talous on jo korkeasti kehittynyt,

Q. katsoo, että huumekaupan torjuntaan suunnattu yhteinen tullietuusjärjestelmämekanismi, joka tarjoaa etuja tietyistä Amerikan mantereen valtioista tulevien kalataloustuotteiden, erityisesti tonnikalan, yhteisön markkinoille pääsyn suhteen, ei ole täyttänyt alkuperäistä tehtäväänsä suosia huumetalouteen liittyvien toimien suuntaamista muualle,

R. katsoo, että on kiireellisesti ryhdyttävä yhteisen markkinajärjestelyn uudistamiseen, jotta sopeuduttaisiin alan uuteen todellisuuteen yhä maailmanlaajuisemmissa puitteissa, ja sopeutettava jo olemassa olevat mekanismit, joita ovat viitehinnat, takuulausekkeet, hyvitysjärjestelmät, siirtomaksut jne.,

S. katsoo, että yhteisön on vahvistettava tuotteidensa laatupolitiikkaa ja kannustettava teollisuuden ponnistuksia laatupalkkioiden, -rekisterien ja -merkintöjen avulla sekä toteutettava myynninedistämiskampanjoita, joissa levitetään tietoa eurooppalaisten tuotteiden laadusta,

T. ottaa huomioon ne monet tilanteet, joissa säilykkeen sisällön ja pakkausmerkintöjen tietojen välillä esiintyy eroja lajin, valmistukseen liittyvien tekijöiden ja käytettyjen tekniikkojen osalta, mikä tavallisesti on kuluttajan pettämistä,

U. katsoo, että erikoistuneiden laboratorioiden on valvottava tieteellisin perustein laatua sekä tekniikkaan, hygieniaan ja terveyteen liittyviä vaatimuksia ja että tuontituotteilta on vaadittava samaa valvontaa kuin eurooppalaisiltakin tuotteilta,

V. ottaa huomioon yhteisön sardiiniteollisuuden erittäin epäsuotuisat olosuhteet ja sen, että ala on viime vuosina kärsinyt rajusti kolmansista maista tulevien säilykkeiden aiheuttamasta kilpailusta, mikä on tällä vuosikymmenellä merkinnyt yhteisön viennin laskua yli 40 %:lla ja useiden tehtaiden sulkemista unionissa,

W. ottaa huomioon yhteisön noudattaman anteliaan tullipolitiikan kolmansista maista peräisin olevien sardiinisäilykkeiden suhteen ja sen, että assosiointisopimuksen järjestelyjen seurauksena marokkolaiset sardiinisäilykkeet pääsevät täysin tullivapaasti yhteisön markkinoille vuodesta 1999 lähtien,

X. ottaa huomioon tonnikalasäilykkeiden markkinoiden merkityksen, koska kyseessä on lähes 60 % kalasäilykkeiden kokonaistuotannosta Euroopan unionissa ja kyseisten säilykkeiden kulutuksen odotetaan kasvavan yhä lisää;

1. Pyytää komissiota laatimaan Euroopan unionin kalatalous- ja vesiviljelytuotteiden säilyketeollisuuden tilannetta koskevan tutkimuksen, jossa käsitellään seuraavia aiheita: yritykset, alan kehitys yhteisön eri maissa viime vuosina, tuotantotiedot, raaka-aineiden alkuperä, tuonnin ja viennin määrä, työllisyys, tekniset ja terveyteen liittyvät määräykset, tullimääräykset ja, yleisesti, alalla sovellettava lainsäädäntö ja kyseisen säännöstön kodifiointi;

2. Pyytää komissiota esittämään neuvostolle ja parlamentille ehdotuksia, joihin sisältyy kalasäilyketeollisuuteen suunnattu erityinen toimintasuunnitelma ja yleinen tukikehys, ottaen huomioon nykyinen rakennepolitiikka ja ajanjaksolle 2000 - 2006 tarkoitetut uudet aluepolitiikan suuntaviivat, joiden periaatteista parhaillaan keskustellaan ja joihin pitää sisällyttää tarpeellinen rahoitustuki, jotta maailmantalouden tasolla saavutettaisiin kilpailukykyinen yhteisön säilykeala;

3. Vaatii komissiota tekemään yksityiskohtaisen analyysin yhteisön tullimääräyksistä, jotka vaikuttavat kalatalous- ja vesiviljelytuotesäilykkeisiin tavoitteena poistaa sellaiset yhteisön markkinoille pääsyä koskevat edut, jotka eivät ole enää perusteltuja;

4. Katsoo, että siinä tapauksessa että unionin ulkoisten kauppasuhteiden ja kehitysyhteistyöpolitiikan yleinen etu vaatii tietyn tuontitason ylläpitoa - mikä merkitsee tuotteiden markkinoille pääsyä ja yhteisön säilykkeiden joutumista epäoikeudenmukaiseen kilpailuasemaan - julistetaan nämä säilyketuotteet herkiksi ja alalle etsitään korvaavia tukimuotoja;

5. Vaatii terveyttä koskevista vaatimuksista kalastustuotteiden tuotannossa ja saattamisessa markkinoille annetun neuvoston direktiivin 91/493/ETY ((EYVL L 268, 24.9.1991, s. 15.)) mukaisten tarkistusten lisäämistä kolmansista maista peräisin oleviin tuotteisiin tuotannossa sovellettavien hygienia- ja terveyssäännösten osalta, jotta näistä maista peräisin oleviin tuotteisiin ei sovellettaisi alhaisempia hygienia- ja terveysvaatimuksia kuin yhteisön tuotteisiin;

6. Katsoo, että unionin pitäisi kehittää hankintapolitiikka, joka vastaa yhteisön jalostusteollisuuden todellisiin kokonaistarpeisiin ja jolla tuetaan yhteisön laivastoa sekä taataan tarvittavan raaka-aineen pääsy yhteisöön parhain mahdollisin maailmanmarkkinoiden tarjoamin ehdoin;

7. Vaatii komissiota edistämään yhteisön kalataloustuotesäilykkeiden myynninedistämiskampanjoita, joissa levitetään tietoa tuotteiden alkuperästä, laadusta, tuotantotakuista ja korkeasta ravintoarvosta, jotta mahdollistetaan, että kuluttaja voi varmentaa yhteisön tuotteiden erinomaisuuden,

8. Vaatii komissiota esittämään tarpeelliset aloitteet yhteisön tasolla toimivan laboratorion perustamiseksi, jotta yhteisön ja vapaasti unionin alueella myytävien kolmansien maiden tuotteiden laatu sekä teknisten ja terveyteen liittyvien säännösten noudattaminen taataan;

9. Vaatii komissiota ja jäsenvaltioiden vastuuelimiä vahvistamaan säännöksiä ja täydentämään unionin alueella myytävien kalatuotteiden valvontamekanismeja tarkistamalla luotettavalla tavalla sellaisen lainsäädännön noudattaminen, joka koskee kalatalousalan tuoreiden ja jalostettujen tuotteiden alkuperää;

10. Tukee laatutuotteiden, myös säilykkeiden valmistamiseen liittyvien raaka-aineiden, kuten säilöntäliemen ja erityisesti oliiviöljyn, myynninedistämistä ja pyytää oliiviöljyn suhteen toimenpiteitä, jotta sen hinta sijoittuisi kansainväliselle tasolle tällaisten valmisteiden kilpailukyvyn säilyttämiseksi, jotka ovat yhteisön säilyketeollisuuden laatusymboli; pyytää tässä yhteydessä teollisuuden käyttämän oliiviöljyn tukijärjestelmän säilyttämistä oliiviöljyn YMJ:ssä ja tuen lisäämistä;

11. Vaatii komissiota kannustamaan ja tukemaan taloudellisesti uusiin tuotantojärjestelmiin, uusiin tuotteisiin, tällä hetkellä kaupallisesti arvottomien lajien jalostukseen sekä uusiin valmisteisiin ja esittelyihin kohdistuvia innovatiivisia toimenpiteitä ja tutkimusta;

12. Korostaa tuotannon, yhteisön laivaston ja jalostuksen välisiä suhteita ja vaatii tehtäväksi sellaisia pitkän tähtäyksen sopimuksia tuottajien, tuottajajärjestöjen ja jalostusta harjoittavien yritysten välillä, jotka hyödyttävät kaikkia osapuolia ja varmistavat toimitukset rationaalisilla hinnoilla ja ehdoilla; katsoo, että on luotava tuottajajärjestöjä tukevia mekanismeja tarjontaa koskevan yhteistoiminnan edistämiseksi;

13. Pitää tarpeellisena perustaa EU:n petostentorjuntayksikköön kalatalousalaan erikoistunut yksikkö, joka voi puuttua asioihin valvomalla alkuperäsääntöjen noudattamista sekä kaupan pitämistä ja kuljetusta koskevan yhteisön lainsäädännön asianmukaista soveltamista;

14. Katsoo, että sardiiniteollisuudella on huomattava merkitys monilla yhteisön alueilla ja panee merkille, että tämä ala on kriisissä, minkä vuoksi on nopeasti toteutettava muun muassa seuraavia suojatoimenpiteitä:

a) ajanjaksolle 2000 - 2006 varataan tarpeelliset määrärahat alan uudelleen järjestelyn helpottamiseksi nykyisten rakennerahastojen alamomenttien lisäksi;

b) sardiinia varten perustetaan korvausjärjestelmä, joka on suunnattu yhteisön säilyketeollisuuteen ja varastointia tasapainottavan tuen ylläpitoon, jotta markkinoilla vältettäisiin säilyketeollisuudelle tarjottavan tuotteen kausivaihteluista johtuvat hintavaihtelut; säilykealan yritysten on saatava suoraan tämä tuki siitä hetkestä lähtien, kun ne perustelevat tuotannolle maksettavan vähimmäishinnan;

c) yhteisön tasolla käynnistetään kampanja, jolle myönnetään tarvittava rahoitus, edistämään sardiinin, ja tuotteiden kuten sardiinisäilykkeet ja sardiinipateet, kulutusta niiden huomattava ravintoarvo huomioon ottaen;

15. Katsoo, että yhteisön säilyketeollisuudessa tonnikalasäilyketeollisuus on tärkein ala työllisyyden ja liiketoimintavolyymin suhteen ja että alan erittäin suurien kasvunäkymien tukemiseksi on tarpeen:

a) varmistaa tarpeellisen raaka-aineen (tuore ja pakastettu tonnikala sekä tonnikalan selkäfileet) asianmukainen hankinta antamalla yhteisön laivastolle etusija ja avaamalla uusia tuontikiintiöitä ainoastaan silloin, kun ne ovat ehdottoman tarpeellisia yhteisön teollisuudelle;

b) valvoa, että kolmansille maille myönnettävät vastikkeet myönnetään yhteisön säännöstössä vahvistettuja tavoitteita varten - kestävä kehitys (AKT-maat) ja huumeiden torjunta (huumeiden torjuntaa varten myönnetyt tullietuudet, Andien sopimus) - samoin kuin sen periaatteen mukaan, että yhteisön markkinoille ensisijaisen pääsyn saavissa maissa ei toimita olosuhteissa, joissa sallitaan sosiaalinen «dumping»;

c) käynnistää tuontituotteiden alkuperää, laatua sekä teknisiä ja terveydellisiä vaatimuksia koskeva tiukka valvonta, jotta estettäisiin kuluttajien pettäminen ja yhteisön teollisuuteen kohdistuva epäoikeudenmukainen kilpailu;

16. Pyytää komissiota ja neuvostoa tukemaan yhteisön säilykkeiden sisällyttämistä apua tarvitsevien maiden humanitaariseen elintarvikeapupolitiikkaan, koska säilykkeet takaavat elintarvikkeiden ravinto-ominaisuuksien säilymisen, niiden säilyttämisolosuhteet ovat optimaaliset ja niiden kuljetus on helppoa;

17. Kehottaa puhemiestään välittämään tämän päätöslauselman komissiolle, neuvostolle sekä jäsenvaltioiden hallituksille ja parlamenteille.